ΓΡΑΠΤΗ ΕΡΩΤΗΣΗ E-1893/97 υποβολή: Amedeo Amadeo (NI) προς την Επιτροπή (4 Iουνίου 1997)

Θέμα: Ολοκληρωμένη προστασία και διαχείριση των υπογείων υδάτων

Το θέμα αφορά την «πρόταση της Επιτροπής σχετικά με ένα πρόγραμμα δράσης για την ολοκληρωμένη προστασία και διαχείριση των υπογείων υδάτων» (εγγρ. COM(96)315 τελ. - 96/0181 COD) ((ΕΕ C 355 της 25.11.1996, σελ. 1.)). Ζητείται από την Ευρωπαϊκή Επιτροπή:

1. να ολοκληρώσει το σχέδιο δράσης στην οδηγία - πλαίσιο για τους υδατικούς πόρους καθορίζοντας με σαφήνεια τους αντίστοιχους βαθμούς ευθύνης 7

2. να αναπτύξει τα συστήματα πληροφόρησης και συλλογής στοιχείων σε συντονισμό με τον Ευρωπαϊκό Οργανισμό 7

3. να προβλέψει σειρά συνοδευτικών μέτρων, κυρίως όσον αφορά την πληροφόρηση και την εκπαίδευση του κοινού καθώς και την κατάρτιση των διοικητικών υπευθύνων και των οικονομικών παραγόντων (κυρίως αγροτών και καταναλωτών).

Απάντηση της κ. Bjerregaard εξ ονόματος της Επιτροπής (22 Ιουλίου 1997)

Στόχο της πρότασης για απόφαση του Κοινοβουλίου και του Συμβουλίου σχετικά με το πρόγραμμα δράσης για την ολοκληρωμένη προστασία και τη διαχείριση των υπογείων υδάτων αποτελεί η προστασία και η χρήση των υπογείων υδάτων να πραγματοποιείται στο πλαίσιο μιας ολοκληρωμένης διαχείρισης των πόρων γλυκού ύδατος καθώς και να αποτελέσουν τα υπόγεια ύδατα αντικείμενο μακροπρόθεσμης διαχείρισης από κοινού με τα επιφανειακά ύδατα στο πλαίσιο μιας διαχειριστικής προσέγγισης για τις λεκάνες των ποταμών.

Το Φεβρουάριο του 1997 η Επιτροπή ενέκρινε πρόταση οδηγίας του Συμβουλίου με την οποία καθιερώνεται ένα πλαίσιο κοινοτικής δράσης στον τομέα της πολιτικής για το νερό ((COM(97) 49 τελικό )) και καθορίζονται οι βασικές αρχές ολοκληρωμένης προστασίας και χρήσης των υπογείων και επιφανειακών υδάτων στο πλαίσιο μιας ανάλογης διαχειριστικής προσέγγισης για τις ποτάμιες λεκάνες. Ορισμένες από τις δράσεις που περιλαμβάνει το προτεινόμενο πρόγραμμα δράσης για τα υπόγεια ύδατα μπορούν να εκτελεσθούν με ποικίλα μέσα, ενώ ορισμένες θα μπορούσαν να ενισχυθούν μέσω της θέσπισης καταλλήλων νομικών διατάξεων. Η προτεινόμενη οδηγία πλαίσιο για το νερό θα αποτελέσει πλαίσιο εντός του οποίου καθίσταται δυνατή η εξασφάλιση της προστασίας και της αειφόρου χρήσης των υπογείων υδάτων μέσω αναλόγων νομοθετικών διατάξεων.

1. Το προτεινόμενο πρόγραμμα δράσης για τα υπόγεια ύδατα θα αποτελέσει πλαίσιο εντός του οποίου τα κράτη μέλη σε στενή συνεργασία με την Κοινότητα θα πρέπει να αναπτύξουν τη βάση για την αειφόρο προστασία και τη διαχείριση των υπογείων υδάτων. Οι προτεινόμενες δράσεις παρουσιάζονται συνοδευόμενες από σαφή ένδειξη του αντίστοιχου βαθμού αρμοδιότητας για ανάληψη δράσης σε επίπεδο κράτους μέλους και Κοινότητας. Το πρόγραμμα δράσης προβλέπει κοινές αρχές και ένα συνολικό πλαίσιο δράσης ενώ, σύμφωνα με την αρχή της επικουρικότητας, αποδίδεται προτεραιότητα στις δράσεις που εμπίπτουν στην αρμοδιότητα των κρατών μελών μέσω ειδικών εθνικών προγραμμάτων δράσης που καταρτίζουν τα κράτη μέλη. Ανάλογα εθνικά προγράμματα δράσης θα συμπληρώσουν το προτεινόμενο πρόγραμμα δράσης για τα υπόγεια ύδατα και θα αποτελέσουν μέσα για την εκτέλεσή του.

2. Εκτελούνται εργασίες για την ανάπτυξη συστημάτων συλλογής πληροφοριών και δεδομένων σε ό,τι αφορά την κατάσταση των υπογείων υδάτων στην Κοινότητα σε στενή συνεργασία με την Επιτροπή και τον Ευρωπαϊκό Οργανισμό Περιβάλλοντος, μέσω της καθιέρωσης ενός συστήματος παρακολούθησης της ποιότητας και της ποσότητας των υπογείων υδάτων. Οι εργασίες αυτές θα προσαρμοσθούν δεόντως στις ανάγκες του προτεινόμενου προγράμματος δράσης για τα υπόγεια ύδατα προκειμένου να εξασφαλισθούν οι αναγκαίες πληροφορίες για την εφαρμογή του.

3. Ως μέρος της εφαρμογής, το προτεινόμενο πρόγραμμα δράσης για τα υπόγεια ύδατα απαιτεί σχέδια για πληροφορίες και συμμετοχή του κοινού και συγκεκριμένων ομάδων χρηστών κατά την κατάρτιση και την εφαρμογή των εθνικών προγραμμάτων δράσης. Οι διατάξεις αυτές αντανακλούν τη σημασία που αποδίδεται στην ευαισθητοποίηση έναντι θεμάτων τοπικού και περιφερειακού χαρακτήρα για την προπαρασκευή και την ανάληψη δράσης.